**Informatīvais ziņojums**

**“Par zinātnes un inovācijas sistēmas institucionālā modeļa attīstību Latvijā”**

**Kopsavilkums**

Informatīvais ziņojums “Par zinātnes un inovācijas sistēmas institucionālā modeļa attīstību Latvijā” (turpmāk – Ziņojums) sagatavots atbilstoši Ministru kabineta (turpmāk – MK) 2019.gada 20.augusta sēdes protokola Nr.35 19.§ “Informatīvais ziņojums “Par Eiropas Reģionālās attīstības fonda, Eiropas Sociālā fonda plus un Kohēzijas fonda ieviešanu 2021.-2027.gadā Latvijā”[[1]](#footnote-1) (TA-1025) (turpmāk – ES fondu ziņojums) 6.punktā dotajam uzdevumam – “Ekonomikas ministrijai sadarbībā ar Izglītības un zinātnes ministriju un Finanšu ministriju līdz 2019.gada 15.novembrim iesniegt izskatīšanai Ministru kabinetā informatīvo ziņojumu par kopējā zinātnes un inovācijas sistēmas institucionālā modeļa attīstību Latvijā”. Šī uzdevuma pamatmērķis bija noteikt, kā esošais zinātnes un inovācijas institucionālais modelis iekļaujas Eiropas Reģionālās attīstības fonda, Eiropas Sociālā fonda plus un Kohēzijas fonda (turpmāk – ES KP) 2021.-2027.gada institucionālajā sistēmā. Attiecīgi no šī pamatuzdevuma izriet MK protokola Nr.35 19.§ 7.punkta[[2]](#footnote-2) uzdevums.

 Ziņojumā iekļauta informācija par esošo Latvijas zinātnes un inovācijas politikas institucionālā ietvara *status quo*, kā arī sniegta informācija par MK protokola Nr.35 19.§ 6.punktā un 7.punktā doto uzdevumu izpildi.

1. **Esošās situācijas raksturojums**

Latvijas pētniecības, attīstības un inovācijas (turpmāk – P&A&I) ekosistēmas attīstības centrā ir Latvijas pētniecības organizāciju, komersantu un publiskā jeb valsts sektora savstarpējā mijiedarbība, kuras pamatā ir cieša sadarbība starp šīm pusēm inovācijas un zināšanu ekonomikas attīstīšanai (*triple helix* princips).

Vienota *triple helix* modeļa vadībai svarīga mērķorientēta un koordinēta sadarbība starp zinātnes un inovācijas politikas veidotājiem – Izglītības un zinātnes ministriju (turpmāk – IZM) un Ekonomikas ministriju (turpmāk – EM), bet jo īpaši – starp šo politiku ietvaros noteikto prioritāro rīcību un aktivitāšu operacionāla līmeņa ieviesējiem – IZM un EM padotības iestādēm.

Kopumā bez EM un IZM identificējamas arī citas nozaru ministrijas un institūcijas, kas tiešā vai netiešā veidā saistītas ar zinātnes un inovācijas politikas attīstību Latvijā. Piemēram, kopējā zinātnes un inovācijas institucionālajā ietvarā iekļaujas Finanšu ministrija, kas atbild par valsts budžeta, publisko iepirkumu, Eiropas Savienības struktūrfondu un ārvalstu finanšu instrumentu koordināciju un šo instrumentu izmantošanas vadības politiku izstrādi. Tieslietu ministrija izstrādā, organizē un koordinē rūpnieciskā īpašuma, īpaši patentu, preču zīmju, dizainparaugu un pusvadītāju izstrādājumu topogrāfijas politiku, kas ir nozīmīgs elements kopējā inovācijas politikas ietvarā. Zemkopības ministrija izstrādā zinātnes un inovācijas atbalsta politiku lauksaimniecības, meža nozares un zivsaimniecības jomā, kā arī atbild par bioekonomikas attīstības politiku. Vides aizsardzības un reģionālās attīstības ministrija ir atbildīga par reģionālās attīstības politikas, kā arī informācijas sabiedrības, elektroniskās pārvaldes un valsts informācijas un komunikācijas tehnoloģiju pārvaldības politiku izstrādi un īstenošanu. Savukārt Kultūras ministrija ir vadošā valsts pārvaldes iestāde dizaina un radošo industriju politikas koordinācijā. Vienlaikus kopējā zinātnes un inovācijas pārvaldības modelī iekļaujas arī citas valsts pārvaldes iestādes, piemēram, Valsts kanceleja, kas aktīvi vada procesus, kas saistīti ar inovācijas ieviešanu valsts pārvaldē, savukārt Pārresoru koordinācijas centrs izstrādā Nacionālās attīstības plānu, kā arī koordinē un uzrauga valsts kapitālsabiedrības un to aktivitātes inovācijas un tehnoloģiju attīstības jomā. Vienlaikus Latvijas zinātnes un inovācijas institucionālajā modelī iekļaujas arī dažādas ministriju padotības un citas iestādes – Latvijas Investīciju un attīstības aģentūra, Valsts izglītības attīstības aģentūra, Centrālā finanšu un līgumu aģentūra, Latvijas Zinātnes padome, Latvijas Republikas Patentu valde, Lauku atbalsta dienests, Valsts reģionālās attīstības aģentūra, kā arī 5 plānošanas reģioni[[3]](#footnote-3) u.c. institūcijas.

MK līmeņa koordinācija tiek nodrošināta premjerministra vadībā izveidotās Latvijas Pētniecības un inovācijas stratēģiskās padomes (turpmāk – LPISP)[[4]](#footnote-4) ietvaros. LPISP, atbilstoši tās mandātam, ir koleģiāla un koordinējoša ministru līmeņa padome, kas izveidota, lai nodrošinātu saskaņotu starpresoru sadarbību sekmīgai zinātnes un inovācijas politikas īstenošanai, kā arī Viedās specializācijas stratēģijas ieviešanai un uzraudzībai. Tajā pašā laikā LPISP mandāts neparedz operacionāla līmeņa jautājumu izskatīšanu, piemēram, diskusijas par politikas ieviešanas iestāžu stratēģijām un rīcības plāniem un to saskaņotību.

Vērtējams, ka Latvijas zinātnes un inovācijas sistēmas institucionālais modelis ir sazarots un nepieciešams pielāgots risinājums zinātnes un inovācijas, kā arī saistīto politiku ieviešanā iesaistīto institūciju, to kompetencē esošo politiku un rīcību sinhronizācijai un koordinēšanai.

Kā vienu no pirmajiem soļiem iespējams īstenot pasākumus ciešākas sadarbības nodrošināšanai starp IZM un EM padotības iestādēm, šim nolūkam modelējot piemērotākos risinājumus zinātnes un inovācijas politikā iesaistīto padotības iestāžu darba koordinācijai. Šāds uzstādījums atbilst arī Eiropas Komisijas (turpmāk – EK) un Ekonomiskās sadarbības un attīstības organizācija (turpmāk – OECD) rekomendācijām. Piemēram, EK 2018.gadā publicētajā pētījumā par Latvijas zinātnes finansēšanas sistēmu[[5]](#footnote-5) (turpmāk – EK pētījums), ko pasūtīja IZM un sagatavoja starptautisku ekspertu komanda un kas tika finansēts programmas “Apvārsnis 2020” “Politikas atbalsta mehānisms” instrumenta (*Policy Support Facility*) ietvaros, secināts, ka finansējums P&A&I Latvijā ir sadrumstalots starp vairākām institūcijām un ir jāsamazina to skaits, tādējādi attīstot iztrūkstošo kapacitāti. P&A&I atbalsta institucionālās pārvaldības fragmentācijas novēršanai eksperti rekomendē konsolidēt P&A&I atbalsta institūcijas spēcīgākā un kompetentā pētniecības un inovāciju finansēšanas iestādē. Šāda institūcija ļautu stiprināt saikni starp pētniecības un uzņēmējdarbības sektora aktivitātēm inovācijas attīstīšanā, kā arī veidotu nepieciešamo pētniecības un inovācijas politikas īstenošanas kapacitāti, sadarbojoties ar visām iesaistītajām pusēm – politikas veidotājiem, pētniecības organizācijām, komersantiem, zinātnes pārstāvjiem un citām ieinteresētajām pusēm. Savukārt 2019.gadā Ekonomiskās sadarbības un attīstības organizācija (turpmāk – OECD) publicēja 2019.gada Ekonomikas pārskatu par Latviju[[6]](#footnote-6) (turpmāk – OECD pārskats). Pārskatā OECD sniegusi novērtējumu par Latvijas ekonomisko situāciju, galveno reformu īstenošanas procesu, Latvijas tautsaimniecības izaicinājumiem, kā arī sniegusi rekomendācijas šo izaicinājumu risināšanai. Viens no kopējiem OECD secinājumiem liecina, ka Latvijas līdzšinējais inovācijas sniegums ir vājš, kas tiek pamatots ar nepietiekamo kopējo P&A&I izdevumu apjomu, zemo inovatīvo komersantu īpatsvaru, nepietiekamo komersantu pieprasījumu pēc jauniem produktiem un tehnoloģijām, kā arī vājo sadarbību starp komersantiem un pētniecības organizācijām. Vienlaikus OECD eksperti rekomendē, ka, ņemot vērā Latvijas samērā nelielo pētniecības un inovācijas kopienu, inovācijas atbalsta ieviešana būtu jāapvieno vienā institūcijā, lai maksimāli palielinātu politikas resursu efektivitāti un sinerģiju starp dažādiem atbalsta pasākumiem.

1. **MK protokola Nr.35 19.§ 6.punktā un 7.punktā doto uzdevumu izpilde**

***MK protokola Nr.35 19.§*** ***6.punkta izpilde***

**MK protokola Nr.35 19.§** **6.punkts uzskatāms par izpildītu**, jo, pirmkārt, IZM uzsākusi darbu pie MK protokola Nr.35 19.§ 5.punktā[[7]](#footnote-7) dotā uzdevuma izpildes. Šim nolūkam 2019.gada 8.oktobrī MK tika apstiprināts IZM sagatavotais konceptuālais ziņojums “Par Latvijas zinātnes politikas ieviešanas sistēmas institucionālo konsolidāciju”[[8]](#footnote-8) (turpmāk – konceptuālais ziņojums). Konceptuālais ziņojums paredz reorganizēt Latvijas Zinātnes padomi (turpmāk – LZP), tai pievienojot iepriekš atsevišķi darbojošos Studiju un zinātnes administrāciju, kā arī integrēt Valsts izglītības attīstības aģentūras zinātnes atbalsta funkcijas, t.sk. “Apvārsnis 2020” Nacionālo kontaktpunktu. Atbilstoši konceptuālajā ziņojumā ietvertajam plānam, 2019.gada 14.novembrī tika pieņemts likums “Grozījumi Zinātniskās darbības likumā”[[9]](#footnote-9) (Nr. 453/Lp13), kas cita starpā nosaka likumisko ietvaru LZP pārveidei, sākot 2020.gada 1.jūliju.

Otrkārt, IZM un EM ir vienojušās par tālāko darbu, lai nodrošinātu to padotībā esošo iestāžu – IZM reorganizējamās LZP un EM padotībā esošās Latvijas Investīciju un attīstības aģentūras ciešāku sadarbību. Vienlaikus nepieciešamas plašākas diskusijas ar visām iesaistītajam pusēm – nozaru ministrijām, to padotības iestādēm un ārējiem sadarbības partneriem par kopējā zinātnes un inovācijas sistēmas institucionālā modeļa tālāko attīstību.

Treškārt, esošais zinātnes un inovācijas sistēmas institucionālais modelis pakļaujas ES fondu ziņojumā nostiprinātajai ES KP institucionālajai sistēmai un šobrīd nav nepieciešamības veidot nodalītu ES KP institucionālo sistēmu tieši Latvijas zinātnes un inovācijas pārvaldības institucionālajam modelim. Tas pamatojams ar to, ka, līdz ar ES fondu ziņojuma apstiprināšanu MK 2019.gada 20.augustā, tiek nostiprināts, ka ES KP 2021.-2027.gada institucionālā sistēma darbojas atbilstoši 2014.-2020.gada plānošanas periodā izveidotajai sistēmai. Tas, savukārt, nozīmē, ka līdzīgi kā 2014.-2020.gada plānošanas periodā tiek piedāvāta viena ES KP sadarbības iestāde – finanšu ministra pakļautībā esošā Centrālā finanšu un līgumu aģentūra (turpmāk – CFLA).

***MK protokola Nr.35 19.§*** ***7.punkta izpilde***

Esošajā zinātnes un inovācijas sistēmas institucionālajā modelī kā vienīgā ES KP 2021.-2027.gada sadarbības iestāde saglabājas CFLA. Tādējādi Finanšu ministrijā netiek plānots virzīt priekšlikumus par IZM un EM padotības iestāžu noteikšanu par sadarbības iestādēm. Attiecīgi **MK protokola Nr.35 19.§** **7.punkts atzīstams par savu aktualitāti zaudējušu**.

1. **Turpmākā rīcība**

Ar nolūku pilnveidot zinātnes un inovācijas sistēmas institucionālā modeļa tālāko attīstību, IZM un EM 2020.gadā vienosies par piemērotāko risinājumu IZM un EM padotības iestāžu darba koordinācijai, kā arī sagatavos piedāvājumu piemērotākajam risinājumam kopējā Latvijas zinātnes un inovācijas sistēmas institucionālā modeļa tālākai attīstībai. Kopā ar ziņojumu MK par Latvijas Inovāciju un tehnoloģiju atbalsta fonda izveides modeli[[10]](#footnote-10), EM līdz 2020.gada nogalei informēs par kopīgi ar IZM sagatavoto priekšlikumu un sasniegto progresu Latvijas zinātnes un inovācijas sistēmas institucionālā modeļa ieviešanā.

**Ekonomikas ministrs Ralfs Nemiro**

Jansons, 67013057

Martins.Jansons@em.gov.lv

1. <http://tap.mk.gov.lv/lv/mk/tap/?pid=40473729&mode=mk&date=2019-08-20> (skatīts 15.12.2019.) [↑](#footnote-ref-1)
2. 7. Ja Ministru kabinetā tiek atbalstīti šī protokollēmuma 5. un 6.punktā minētie priekšlikumi, Izglītības un zinātnes ministrijai un Ekonomikas ministrijai, pamatojoties uz lēmumu par attiecīgo iestāžu iespējamo iekļaušanu Eiropas Savienības fondu institucionālajā sistēmā, līdz 2020.gada 15.janvārim iesniegt Finanšu ministrijā attiecīgo iestāžu vadības un kontroles sistēmu aprakstus, procedūras un vadības un kontroles sistēmas izveidošanas nepieciešamos dokumentus Eiropas Savienības fondu regulās noteikto funkciju nodrošināšanai. [↑](#footnote-ref-2)
3. Rīgas plānošanas reģions, Vidzemes plānošanas reģions, Zemgales plānošanas reģions, Kurzemes plānošanas reģions, Latgales plānošanas reģions. [↑](#footnote-ref-3)
4. LPISP nolikums: <https://likumi.lv/ta/id/269044-latvijas-petniecibas-un-inovacijas-strategiskas-padomes-nolikums>; LPISP sastāvs: <https://likumi.lv/ta/id/307446-par-latvijas-petniecibas-un-inovacijas-strategiskas-padomes-sastavu> (skatīts 15.12.2019.) [↑](#footnote-ref-4)
5. <https://rio.jrc.ec.europa.eu/en/library/specific-support-latvia-final-report-%E2%80%93-latvian-research-funding-system-0> (skatīts: 15.12.2019.) [↑](#footnote-ref-5)
6. <http://www.oecd.org/economy/surveys/Latvia-2019-OECD-economic-survey-overview.pdf> (skatīts: 15.12.2019.) [↑](#footnote-ref-6)
7. 5. Izglītības un zinātnes ministrijai līdz 2019.gada 30.augustam iesniegt izskatīšanai Ministru kabinetā konceptuālo ziņojumu par zinātnes un inovāciju funkcijas konsolidēšanu tās padotībā esošajās institūcijās, lai tostarp nodrošinātu zinātniskās ekspertīzes pakalpojuma pieejamību vienā kompetentā institūcijā. [↑](#footnote-ref-7)
8. <http://tap.mk.gov.lv/lv/mk/tap/?pid=40478245&mode=mk&date=2019-10-08> (skatīts: 15.12.2019.) [↑](#footnote-ref-8)
9. [https://titania.saeima.lv/LIVS13/SaeimaLIVS13.nsf/webAll?SearchView&Query=([NumberTxt]=453/Lp13)&SearchMax=0&SearchOrder=4](https://titania.saeima.lv/LIVS13/SaeimaLIVS13.nsf/webAll?SearchView&Query=(%5bNumberTxt%5d=453/Lp13)&SearchMax=0&SearchOrder=4) (skatīts: 15.12.2019.) [↑](#footnote-ref-9)
10. 2019.gada 7.maija MK rīkojuma Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” (prot. Nr. 21 27.§) (turpmāk – Valdības rīcības plāns) dotā uzdevuma Nr.40 “Panāksim, ka ir izveidota efektīva un iesaistoša inovāciju sistēma. Konsolidēsim zinātnes un inovāciju finansēšanas sistēmas institucionālo modeli” rīcības plāna pasākuma Nr. 40.2. 2) darbības rezultāts paredz, ka līdz 30.12.2010. MK tiek iesniegts ziņojums par Latvijas inovāciju un tehnoloģiju atbalsta fonda izveides modeli. [↑](#footnote-ref-10)